A Bizottság 2390/2000/EK rendelete

(2000. október 27.)

a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló 1520/2000/EK rendelet módosításáról

AZ EURÓPAI KÖZÖSSÉG BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2491/1998/EK [1] bizottsági rendelettel módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/1993/EK tanácsi rendeletre [2] és különösen annak 8. cikke (3) bekezdésének első albekezdésére,

mivel:

(1) Szükséges a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló, 2000. július 13-i 1520/2000/EK bizottsági rendelet [3] 8. cikke és F. melléklete néhány rendelkezésének világosabbá tétele.

(2) A visszatérítési igazolások továbbításának megkönnyítése érdekében célszerű meghosszabbítani a kérelmek benyújtási határidejét.

(3) Annak érdekében, hogy a piaci szereplők megfelelő feltételek mellett juthassanak hozzá az igazolásokhoz, módosítani kell azokat a 8. cikk (4) bekezdése szerinti arányokat, amelyekre az igazolásokat kiállítják.

(4) Az e rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,

ELFOGADTA EZT A RENDELETET:

1. cikk

Az 1520/2000/EK rendelet a következőképpen módosul:

1. A 8. cikk (1) és (2) bekezdése helyébe a következő rendelkezés lép:

"(1) Az adott költségvetési időszakra kibocsátott visszatérítési igazolásokat külön-külön, hat időszakban lehet igényelni. Az igazolásokra vonatkozó kérelmeket legkésőbb a következő időpontokig lehet benyújtani:

a) az október 1-jétől érvényes igazolásokra szeptember 7-éig;

b) a december 1-jétől érvényes igazolásokra november 7-éig;

c) a február 1-jétől érvényes igazolásokra január 7-éig;

d) az április 1-jétől érvényes igazolásokra március 7-éig;

e) a június 1-jétől érvényes igazolásokra május 7-éig;

f) az augusztus 1-jétől érvényes igazolásokra július 7-éig.

A piaci szereplők visszatérítési igazolás iránti kérelmet csak a benyújtás időpontját követő első, az a)–f) pontban meghatározott időszakra nyújthatnak be.

(2) A tagállamok legkésőbb a következő időpontokig értesítik a Bizottságot:

- szeptember 14. az (1) bekezdés a) pontjában említett igazolásokra vonatkozó kérelmek esetén,

- november 14. az (1) bekezdés b) pontjában említett igazolásokra vonatkozó kérelmek esetén,

- január 14. az (1) bekezdés c) pontjában említett igazolásokra vonatkozó kérelmek esetén,

- március 14. az (1) bekezdés d) pontjában említett igazolásokra vonatkozó kérelmek esetén,

- május 14. az (1) bekezdés e) pontjában említett igazolásokra vonatkozó kérelmek esetén,

- július 14. az (1) bekezdés f) pontjában említett igazolásokra vonatkozó kérelmek esetén."

2. A 8. cikk (4) és (5) bekezdése helyébe a következő rendelkezés lép:

"(4) A teljes összeg, amelyre az (1) bekezdésben említett egyes időszakokra igazolások állíthatók ki, a következők szerint alakul:

- az (1) bekezdés a) pontjában említett időszakra szeptember 14-én meghatározva, a (3) bekezdésben említett összeg 30 %-a,

- az (1) bekezdés b) pontjában említett időszakra november 14-én meghatározva, a (3) bekezdésben említett összeg 27 %-a,

- az (1) bekezdés c) pontjában említett időszakra január 14-én meghatározva, a (3) bekezdésben említett összeg 32 %-a,

- az (1) bekezdés d) pontjában említett időszakra március 14-én meghatározva, a (3) bekezdésben említett összeg 44 %-a,

- az (1) bekezdés e) pontjában említett időszakra május 14-én meghatározva, a (3) bekezdésben említett összeg 67 %-a,

- az (1) bekezdés f) pontjában említett időszakra július 14-én meghatározva, a (3) bekezdésben említett összeg 100 %-a.

(5) Amennyiben az egyes érintett időszakokra beérkezett kérelmek teljes összege meghaladja a (4) bekezdésben említett maximumot, a Bizottság az (1) bekezdésben említett megfelelő időpont előtt benyújtott összes kérelemre alkalmazandó csökkentési együtthatót határoz meg úgy, hogy a (4) bekezdésben említett maximumnak való megfelelés biztosított legyen.

A Bizottság a (2) bekezdésben említett időpontot követő öt munkanapon belül közzéteszi az együtthatót az Európai Közösségek Hivatalos Lapjában."

3. A 8. cikk (8)–(10) bekezdése helyébe a következő rendelkezés lép:

"(8) Minden egyes költségvetési időszak október 1-jétől kezdődően, az (1) bekezdésben említett időszakokon kívül, visszatérítési igazolásokra vonatkozó kérelmek nyújthatók be. Az egyes hetek során benyújtott kérelmekről a következő kedden értesítik a Bizottságot. A vonatkozó igazolásokat az értesítést követő hétfőtől kezdődően lehet kiállítani, hacsak a Bizottság ezzel ellentétes intézkedéseket nem hoz.

Amennyiben a Bizottság úgy ítéli meg, hogy fennáll annak a veszélye, hogy az Európai Unió nem teljesíti nemzetközi kötelezettségeit, a már benyújtott visszatérítési igazolás iránti kérelmekre csökkentési együtthatót alkalmazhat, különösen a (3) és (4) bekezdésekben említett számítási módszer figyelembevételével. A igazolások kiállítását fel is függesztheti.

A Bizottság a kérelmekről szóló, az első albekezdés szerinti értesítést követő négy munkanapon belül közzéteszi az együtthatót az Európai Közösségek Hivatalos Lapjában.

(9) Az előző bekezdésben említett visszatérítési igazolások iránti kérelmek csak akkor nyújthatók be, ha az (5) bekezdés alapján nem határoztak meg csökkentési együtthatót. Az így kibocsátott igazolások célja a (4) bekezdésnek megfelelően számított összegeknek, valamint azoknak az összegeknek a felhasználása, amelyekre ténylegesen nem állítottak ki igazolásokat, illetve amelyekre vonatkozóan az igazolásokat visszaküldték.

(10) Amennyiben a (3) bekezdésnek megfelelően megállapított összegeket nem használják fel, a Bizottság az Európai Közösségek Hivatalos Lapjában legkésőbb augusztus 10-én történő közzététel útján engedélyezheti a visszatérítési igazolásokra vonatkozó kérelmek benyújtását a következő hétfőtől kezdve azon árucikkek után, amelyeket a (8) bekezdésben foglalt feltételeknek megfelelően október 1-jét megelőzően exportálnak."

4. Az I. fejezet (2) bekezdésének F. melléklete helyébe a következő rendelkezés lép:

"(2) A "Kiviteli engedély vagy előzetes rögzítési bizonyítvány" címre a "visszatérítési igazolás az I. mellékleten kívül" kerül rábélyegzésre. Ezt az információt számítógépre is lehet vinni.

A kérelmezőknek ki kell tölteniük a 4., 8., 17. és 18. rovatot, valamint adott esetben a 7. rovatot. A 17. és 18. rovatban az összeget euróban kell feltüntetni.

A 13–16. rovatokat nem kell kitölteni.

A 20. rovatban a kérelmezőknek fel kell tüntetniük, hogy csak abban a tagállamban tervezik-e használni a visszatérítési igazolást, ahol azt kiállították, vagy olyan visszatérítési igazolást igényelnek, amely az egész Közösségben érvényes.

A kérelmezőknek fel kell tüntetniük a kérelmezés helyét és időpontját, valamint alá kell írniuk a kérelmet.

Amennyiben a kérelem élelmiszersegélyre vonatkozik, a 20. rovatban fel kell tüntetni az e rendelet 10. cikkében vagy a 259/98/EK [4] rendelet 3. cikkében említett jelölések egyikét is."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. október 27-én.

a Bizottság részéről

Erkki Liikanen

a Bizottság tagja

[1] HL L 309., 1998.11.19., 28. o.

[2] HL L 318., 1993.12.20., 18. o.

[3] HL L 177., 2000.7.15., 1. o.

[4] HL L 25., 1998.1.31., 39. o.

--------------------------------------------------